DEĊIŻJONI TAL-KUMMISSJONI
tat-2 ta’ Ġunju 2008
li temenda d-Deċiżjoni 2004/432/KE dwar l-approvazzjoni tal-pjanijiet tal-monitoraġġ tar-residwi sottomessi minn pajjiżi terzi skond id-Direttiva tal-Kunsill 96/23/KE
(notifikata taħt id-dokument numru C(2008) 2297)
(Test b’relevanza għaż-ŻEE)
(2008/407/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 96/23/KE tad-29 ta’ April 1996 dwar miżuri għall-monitoraġġ ta' ċerti sustanzi u residwi tagħhom f'annimali ħajjin u prodotti ta' l-annimali u li tħassar id-Direttivi 85/358/KEE u 86/469/KEE u d-Deċiżjonijiet 89/187/KEE u 91/664/KEE (1), u b'mod partikolari r-raba’ subparagrafu ta' l-Artikolu 29(1) u l-Artikolu 29(2) tagħha,
Billi:
(1)
Id-Direttiva 96/23/KE tistabbilixxi miżuri għall-monitoraġġ ta' sustanzi u gruppi ta' residwi elenkati fl-Anness I tagħha. Skond id-Direttiva 96/23/KE, l-inklużjoni u ż-żamma fuq il-listi tal-pajjiżi terzi li minnhom l-Istati Membri huma awtorizzati jimpurtaw annimali u prodotti primarji li joriġinaw mill-annimali koperti minn dik id-Direttiva, għandhom ikunu soġġetti għat-tressiq mill-pajjiżi terzi kkonċernati ta' pjan li jistipula l-garanziji li huma joffru fejn jidħol il-monitoraġġ tal-gruppi ta' residwi u sustanzi msemmija f’dik id-Direttiva.
(2)
Id-Deċiżjoni tal-Kummissjoni 2004/432/KE tad-29 ta’ April 2004 dwar l-approvazzjoni tal-pjanijiet tal-monitoraġġ tar-residwi sottomessi minn pajjiżi terzi skond id-Direttiva tal-Kunsill 96/23/KE (2) telenka dawk il-pajjiżi terzi li ppreżentaw pjan tal-monitoraġġ tar-residwi, li jistipula l-garanziji offruti minnhom skond ir-rekwiżiti ta' dik id-Direttiva.
(3)
Il-Kaledonja l-Ġdida u t-Tanżanija ppreżentaw pjanijiet għall-monitorġġ tar-residwi lill-Kummissjoni għall-annimali u prodotti li joriġinaw mill-annimali li bħalissa m'humiex elenkati fl-Anness tad-Deċiżjoni 2004/432/KE. L-evalwazzjoni ta’ dawk il-pjanijiet u l-informazzjoni addizzjonali miksuba mill-Kummissjoni jipprovdu biżżejjed garanziji għall-monitoraġġ tar-residwi f’dawk il-pajjiżi terzi għall-annimali u l-prodotti kkonċernati. L-annimali u l-prodotti li joriġinaw mill-annimali rilevanti għandhom għalhekk jiġu inklużi fil-lista għal dawk il-pajjiżi terzi fl-Anness ta' dik id-Deċiżjoni.
(4)
Il-Kosta Rika, li bħalissa mhix elenkata fl-Anness tad-Deċiżjoni 2004/432/KE, ressqet pjan ta' monitoraġġ tar-residwi lill-Kummissjoni fir-rigward tal-prodotti ta' l-akkwakultura. L-evalwazzjoni ta’ dak il-pjan u l-informazzjoni addizzjonali miksuba mill-Kummissjoni jipprovdu biżżejjed garanziji għall-monitoraġġ tar-residwi fil-prodotti ta' l-akkwakultura f’dak il-pajjiż terz. Il-prodotti ta' l-akkwakultura għandhom għalhekk jiġu inklużi fil-lista tal-Kosta Rika fl-Anness ta' dik id-Deċiżjoni.
(5)
L-Afrika t'Isfel tneħħiet, fir-rigward ta' bosta annimali u prodotti li joriġinaw mill-annimali, mill-Anness tad-Deċiżjoni tal-Kummissjoni 2004/432/KE, kif emendata bid-Deċiżjoni 2008/105/KE (3). Madankollu, wara li tat garanziji sostanzjali, l-Afrika t'Isfel inżammet fil-lista fir-rigward ta' l-ispeċi tal-kaċċa selvaġġi u mrobbija, inklużi n-ngħam. Filwaqt li dak il-pajjiż terz wera li l-pjan ta' monitoraġġ tar-residwi għall-2007/2008 kien qed jiġi implimentat għan-ngħam, għal darb'oħra naqas milli jagħti evidenza ta' l-implimentazzjoni tal-pjan għall-ispeċi tal-kaċċa selvaġġi u mrobbija, minbarra n-ngħam. Għalhekk, l-annimali u l-prodotti li joriġinaw mill-annimali rilevanti għandhom jinteħħew mil-lista għall-Afrika t'Isfel fl-Anness ta' dik id-Deċiżjoni.
(6)
Spezzjoni mill-Uffiċċju Veterinarju u ta' l-Ikel fir-Repubblika tal-Moldova wriet li hemm nuqqasijiet serji fir-rigward ta' l-implimentazzjoni tal-pjan ta' monitoraġġ tar-residwi għall-għasel. Il-parti rilevanti għar-Repubblika tal-Moldova għandha għalhekk titneħħa mil-lista fl-Anness ta' dik id-Deċiżjoni. L-awtoritajiet ta’ dak il-pajjiż terz ġew infurmati dwar dan.
(7)
Għandu jiġi stipulat perjodu tranżizzjonali biex ikopri l-kunsinni ta' annimali u prodotti li joriġinaw mill-annimali li ġejjin mill-Afrika t'Isfel u r-Repubblika tal-Moldova u li ntbagħtu minn dawn il-pajjiżi terzi lejn il-Komunità qabel id-data ta' l-applikazzjoni ta' din id-Deċiżjoni, biex ikopri ż-żmien meħtieġ għall-wasla tagħhom fil-Komunità u biex jiġi evitat kull tfixkil fil-kummerċ.
(8)
Id-Deċiżjoni 2004/432/KE għandha għalhekk tiġi emendata skond dan.
(9)
Il-miżuri stipulati f'din id-Deċiżjoni huma skond l-opinjoni tal-Kumitat Permanenti għall-Katina Alimentari u s-Saħħa ta’ l-Annimali,
ADOTTAT DIN ID-DEĊIŻJONI:
Artikolu 1
L-Anness għad-Deċiżjoni 2004/432/KE jinbidel bit-test fl-Anness għal din id-Deċiżjoni.
Artikolu 2
L-emendi lill-lista fl-Anness tad-Deċiżjoni 2004/432/KE mid-Deċiżjoni preżenti m'għandhomx japplikaw għal kunsinni ta' annimali u prodotti li joriġinaw mill-annimali mill-Afrika t'Isfel u mir-Repubblika tal-Moldova fejn l-importatur ta' tali annimali jew prodotti jkun jista' juri li dawn intbagħtu mill-Afrika t'Isfel u r-Repubblika tal-Moldova rispettivament u kienu fi triqithom lejn il-Komunità qabel id-data ta' l-applikazzjoni tad-Deċiżjoni preżenti.
Artikolu 3
Din id-Deċiżjoni għandha tapplika mill-1 ta’ Ġunju 2008.
Artikolu 4
Din id-Deċiżjoni hija indirizzata lill-Istati Membri.
Magħmula fi Brussell, 2 ta’ Ġunju 2008.